Demanen 8 anys de presó per intentar segrestar una nena de 8 anys a la Ràpita | NacióDigital
per Redacció , La Ràpita, 9 de juliol de 2019 a les 14:36 |
Els dos detinguts per l’intent de segrest d’una nena de 8 anys el novembre del 2018 en les immediacions de l’Escola Carles III de la Ràpita s’enfronten a una pena de presó de 8 anys.
L’Audiència Provincial de Tarragona els jutjarà aquest dimecres 10 de juliol per un delicte de detenció il·legal en grau de temptativa i un altre de tinença il·lícita d’armes, segons informa Tarragonadigital. Segons el fiscal, els acusats, “actuant acord entre ells i amb ànim d’atemptat contra la llibertat de la víctima”, van intentar segrestar la menor quan estava de camí a l’escola Carles III, al costat de la seva mare. Per tot, el ministeri públic demana 8 anys de presó per a cada acusat.
Els fets van tenir lloc el 7 de novembre de 2018 als voltants de L’Escola Pública Carles III pocs minuts abans de les 9 del matí i a ulls de desenes de testimonis que es dirigien a l’escola. Dos individus es van dirigir cap a una mare que duia la seva filla a l’escola i l’haurien coaccionat, amenaçant-la d’emportar-se la nena. De fet, van estar a punt d'aconseguir-ho. Però l'actuació provindencial d'una ciutadana de Tortosa que passava per allà va impedir, estirant la menor, que se l'enduguessen amb el cotxe.
Tot i que els dos homes van intentar donar-se a la fuga amb un turisme, després d’una breu persecució van poder ser interceptats i posteriorment detinguts per part de la Policia Local en una cruïlla propera. En l’escorcoll posterior del cotxe es va localitzar una arma de foc.
Territorials, Societat, La Ràpita, segrest, escola, successos, judicial, Montsià